Mazurek, Milan, poslanec NR SR (2021-10-27):
Dobre budem sa teraz aj ja hrať na pokrytca ako vládni politici, ktorí ho hneď za tým bufetom, za tými dverami dávajú dole, ale dobre. Hráme divadlo, sme tu na javisku, tak ho budem mať pod nosom, aby ste všetci boli spokojní. Pán Sulík, už príliš dlhú dobu žijete v milionárskej idylke. Príliš dlhú dobu, roky rokúce už neriešite problémy materiálneho nedostatku. Práve naopak, žijete vo svete, kde je všetkého hojnosť. Žijete vo svete, kde riešite luxusné jachty, luxusné dovolenky, drahé nápoje a ranče v Austrálii. Žijete tak vo svete, kde si nedokážete predstaviť problémy bežného pracujúceho človeka. Ste odtrhnutí od reality a mali by ste si to priznať. Z toho vyplýva, že máte absolútny deficit empatie voči slovenskému národu, voči ľuďom, ktorí častokrát musia pracovať za menej ako 500 eur za mesiac ešte aj v tomto storočí a v tomto roku. Máte príliš málo empatie, pretože na tlačovej konferencii dokážete ľuďom povedať, že riešením šetrenia pri otázkach zdražovania elektrickej energie je, že vy šrubujete svojim deťom žiarovku. Vy to neurobíte, pretože vás sa tieto ceny energií nijak nedotknú. Aj keby vzrástli o 100 %, 200 %, aj tak to vy osobne nepocítite a nepocíti to kopec ďalších milionárov z tejto vlády, ale bežní pracujúci občania Slovenskej republiky to pocítia. A nie je argumentom ani to, že v budúcom roku sa tie zdražovania dotknú predovšetkým veľkých firiem, pretože ak sa dotknú veľkých firiem, tak sa dotknú cenou aj... cien aj ich výrobkov a vy ste to sami spomínali. Brutálny nárast cien hliníka, brutálny nárast cien ocele, brutálny nárast cien pohonných hmôt, nárast cien stavebnín. To všetko má zásadný vplyv, že už v budúcom roku v súvislosti s tou 6 % infláciou spôsobenou absolútne chorou európskou politikou pri nekonečnom bezbrehom tlačení nových peňazí ľudia budú za všetko platiť neporovnateľne viac. Neporovnateľne viac. Dôchodci aj bežní pracujúci ľudia, tak reálne mzdy budú mať nižšie. Je úplne irelevantné, pán Sulík, to, že vzrastie nejaká fiktívna hodnota priemernej mzdy, keď ľudia si za ňu budú môcť kúpiť čoraz menej a menej a my ani len nevidíme nejakú víziu toho, že by sa toto malo v najbližších rokoch otočiť, ale práve naopak, všetko sa bude naďalej zhoršovať. A je úplne legitímne a normálne očakávanie od vlády, ktoré vyslovuje opozícia alebo aj obyvatelia Slovenskej republiky, že vládni ministri, že vládni zástupcovia, že predstavitelia tejto vlády prídu a ponúknu ľuďom aspoň čiastočné riešenia. Aspoň niečo, čo môže pomôcť znížiť ten obrovský nárast nákladov na každú jednu slovenskú domácnosť. Ale nemôže to vyzerať tak, že vy poviete, ja idem na dôchodok do Austrálie, ja vykrútim deťom žiarovky, ja chcem zrušiť úrady práce, lebo veď keď zrušíme 2 000 zamestnancov, ktorí ľuďom hľadajú prácu, čo je podľa vás neprijateľné v tomto storočí a v tejto dobe, lebo ľudia si majú hľadať vraj prácu sami, no tak štát ušetrí. Ale veď štát by ušetril napríklad aj tým, že by neočkoval, teda že by nerobil tú očkovaciu lotériu. Štát by ušetril aj tým, že by neriešil neustále to celoplošné testovanie a nedotoval nediagnostické PCR testy, ktorými testujú zdravých ľudí, aby následne zvyšovali čísla. Štát by ušetril, keby nezatváral ekonomiku. Štát by ušetril, keby zrušil nezmyselné ministerstvo Veroniky Remišovej. Možností, ako by štát dokázal v tejto šialenej situácii ušetriť, je nesmierne veľké množstvo a vy si to sám uvedomujete, pretože ste to tu povedali. Ale nestačí len rečniť, nestačí len rozprávať. Vy máte v rukách vládnu moc, vy ste ten, ktorý môže na vládu zatlačiť a docieliť to, že množstvo z týchto nezmyselných opatrení sa nebude diať, pretože, pán Sulík, okrem toho, že toto všetko zdražuje, okrem toho, že ideme do krízy, v budúcom roku zásadne nárast cien nielen energií, ale aj tovarov a v roku 2023 ale že brutálny nárast cien energií pre domácnosti do toho všetkého. A to si uvedomte, vy zase zatvárate celú ekonomiku. Zase ľuďom bránite v možnosti normálne žiť, normálne podnikať. A zase sa tu z toho smejete a tvárite sa, že nič sa nedeje! Dokelu, veď rok a pol tu nacvičujeme opatrenia! Čo to prinieslo?! Čo to prinieslo? sa pýtam. Ako ste zastavili šírenie, ako ste zabránili tomu, aby ľudia neumierali? Tým, že ste dosiahli rekordné číslo s rekordnými lockdownami? Aké ekonomické škody to prinieslo? Kde je tá výslednica, čo to prinieslo a prečo to ideme opakovať znovu? Postupne každý okres pôjde do čiernej farby. A ja by som, pán Sulík, očakával od ministra hospodárstva, od človeka, ktorý má stáť za týmto podnikateľským sektorom, že bude brániť slobodné právo občanov Slovenskej republiky podnikať a zarábať si na svoje živobytie, a nie, že budete podporovať to šialené klamstvo, kedy ste im povedali, že vakcína je sloboda! A koľko ľudí zaočkovaných len preto, že vy ste ich oklamali, vám dnes píše a sťažuje sa na vás, že ste im povedali, že budú slobodní, a nie sú slobodní. Zase im zatvárate podniky, zase dávate tie okresy do čiernej farby a zase nemôžu normálne žiť. Tak aká sloboda?! Klamali ste! Všetkých ste oklamali, celý národ. Ľudia sa dali očkovať, lebo verili svojim sľubom, ale dnes vidia, že urobili chybu. Žiadnu slobodu im nedáte. Naopak, zase to škrtíte. A keď si toto všetko zrátate, pán minister, ste minister hospodárstva, tak sa pýtam, či ste spokojný so svojou prácou, či ste spokojný s tými výsledkami, ktoré tu vidíme. A taktiež sa chcem dotknúť tej zásadnej témy, toho šialeného európskeho nápadu Green Deal. Toho súboru absurdných politík, kedy si partia ľavicových extrémistov, týchto neokomunistických dúhových bláznov, povedali, že oni zachránia celú planétu tým, že oni prinesú uhlíkovú neutralitu. Wow, fantázia! Čína a India ako najväčší znečisťovatelia sveta sa smejú z toho, akí sme sprostí, že my si tu vytvárame emisné povolenky, škrtíme vlastné hospodárstvo, ničomu to nepomáha, bránime normálnej, legitímnej vedeckej diskusii, kedy sú tu aj názory vedcov, ktorí polemizujú s tým, aký zásadný vplyv môže mať človek a ľudská aktivita na to, aby zmenila rôzne klimatické cykly v rámci planéty, ale nie, Európska únia skrátka prichádza s navyšovaním cien emisných povoleniek. Teraz najnovšie vyrába nejakú daň z plastov, daň z nehnuteľnosti, to znamená za to, že niekto vlastní dom, tak to je strašne zlý človek, musíme ho zdaniť. Človek vlastní auto, musíme ho zdaniť, zákaz spaľovacích motorov a tak ďalej a tak ďalej. A každý príčetný človek, každý, kto nie je takýto ľavicový extrémistický fanatik ako súčasné vedenie Európskej únie, predsa vidí, že to sú absurdné, hlúpe ciele, a my sme dnes len v začiatku toho šialenstva, v začiatku toho šialenstva. A už dnes to spôsobilo brutálny nárast cien energií. Už dnes vidíme, že to devastuje hospodárstvo, a to ešte nevieme, čo nás bude čakať. Sám ste povedali, že Nemci sa zbláznili, že teraz zatvárajú tri jadrové elektrárne, tohto roku a budúci rok ďalšie tri. Nemci budú nútení vykupovať energiu zo zahraničia a tým pádom vystrelia ceny ešte vyššie. A prečo sa tomu nepostaví slovenská vláda? Prečo, keď som bol na výbore pre európske záležitosti, tak aj Igor Matovič, ktorý tu teraz sedí, tlieskal, aké to je úžasné, že dosiahneme uhlíkovú neutralitu a budeme mať 55 % zníženie emisií CO2. Veď to je nezmysel! Vy si tlieskate v ideologických, ale nie vedeckých cieľoch. Tlieskate si v cieľoch, ktoré sú nereálne a ktoré zdevastujú život bežných pracujúcich ľudí. Všetky tieto veci, celý tento súbor absurdných opatrení, ktoré nakoniec aj tak planétu nezachránia, lebo v konečnom dôsledku sa zmôžu len na to, že idú manipulovať tráviacim traktom hovädzieho dobytka, aby neprodukoval metán do atmosféry, a podobné blbosti, ktoré môžu vyjsť len z človeka, ktorý je duševne nevyrovnaný, tak všetky tieto veci aj tak tú planétu nezachránia, lebo aj tak tú planétu zdieľame s tou Čínou a s tou Indiou a s ďalšími štátmi, ktorí nie sú tak blbí, aby obmedzovali svoju ekonomickú produkciu na základe ideologických predstáv ich vládnych predstaviteľov. Čiže, pán Sulík, keby vláda bola asertívna, keby ste ako minister hospodárstva bojovali za slovenské hospodárstvo, tak sa postavíte aj na tom Bru... aj v tom Bruseli, aj na Európskej rade, aj na Rade EÚ a jasne poviete tieto stanoviská. Ale nestačí to, čo ste mi tu povedali, že vy ste sa hádali s Matovičom kvôli celoplošnému testovaniu, že vy ste hlasovali proti očkovacej lotérii, no ale, bohužiaľ, nevetovali ste ju, tak nakoniec išla, že vy ste sa postavili proti tým opatreniam a zatváraniu ekonomiky, lebo rečami, pán Sulík, to nevyriešite. Ja tu môžem rozprávať, ale vy máte v rukách vládnu moc. Vy ste ten človek, ktorý môže zatlačiť a môže docieliť, že sa to diať nebude. Vy ste človek, ktorý môže zabrániť tomu zásadnému schudobňovaniu obyvateľstva, ktoré všetci vidíme a pred ktorým stojíme a ja tu na tieto veci zásadne upozorňujem. Je to nebezpečná budúcnosť, ktorá nás čaká. Ale, pán Sulík, vaše rečičky skrátka nestačia, preto ste z môjho pohľadu ako minister hospodárstva absolútne zlyhal. Zlyhali ste, nedocielili ste to, čo ste mnohokrát deklarovali, pretože vždy to zostalo v rovine buď prázdnych fráz, alebo prázdnych sľubov, ako keď ste povedali už posledné celoplošné testovanie – a potom trvalo ďalšie tri mesiace. Oklamali ste ľudí. A jednoducho pri takejto politike, pri takomto sklamaní, pri takomto laxnom a doslova až sadistickom prístupe k obyvateľom Slovenskej republiky si vaše nápady, ako vymontovať žiarovky, môžete naozaj strčiť do šuplíka, ale za takýchto okolností nesúhlasím s tým, aby ste ďalej pôsobili ako minister hospodárstva, a budem hlasovať za vaše odvolanie.